Gyula Károlyi

Gyula Károlyi, Nagykárolyiko kondea (Nyírbakta, 1871ko maiatzaren 7a – Budapest, 1947ko apirilaren 23a) hungariar politikaria izan zen. Hungariako lehen ministroa izan zen 1931tik 1932ra.

Hungariako familia aristokratiko batean jaio zen eta Mihály Károlyi politikariaren lehengusua izan zen. Zuzenbidea ikasi zuen Budapest, Berlin eta Bonneko unibertsitateetan. Hungariara itzulita, politikan hasi eta Arpad konderria gobernatu zuen, eta senatuko kide izan zen. Politika utzi ondoren familiaren jabetzak kudeatu zituen eta 1915ean Hungariako Zientzien Akademiako kide izendatu zuten.

Lehen Mundu Gerrako ekialdeko fronteko husarren teniente boluntario gisa parte hartu zuen. Hungariako Sobietar Errepublikaren aurka agertu zen eta gobernu kontrairaultzaile bat zuzendu zuen Arad hirian. Errumaniako armadak hiria okupatu eta Károlyi atxilotu zuen. Askatu ondoren, gobernua berrantolatu zuen Szeged hirian, gobernu komunistarekin amaitzeko helburuarekin.

Hamar urte eman zituen politikatik urrun. Depresio Handian Kanpo Arazoetako ministro izendatu zuten István Bethlenen gobernuan eta 1931n lehen ministro bihurtu zen. Krisi ekonomiko handi bati aurre egin behar izan zion, nekazaritzako produktuen prezioak jaitsita. Károlyik estatuaren gastuak murriztu zituen, onura sozialak eta pentsioak murriztu zituen eta komunistak erreprimitu zituen. Neurri hauen porrotaren ondoren 1932ko irailean dimisioa eman zuen.

Orduan politikatik erretiratu zen, baina Miklós Horthyri aholkua ematen jarraitu zuen. Herrialdean antisemitismoaren eta Bigarren Mundu Gerran Alemaniari laguntzearen aurka agertu zen.

Kategoria:Hungariako noblezia
Kategoria:Lehen Mundu Gerrako militarrak
Kategoria:Hungariako antikomunistak
Kategoria:Hungariako lehen ministroak
Kategoria:Budapesten hildakoak